Η ομορφιά της Αθήνας ξεδιπλώνεται μέσα από τη ματιά του Τάσου Χαλκιόπουλου, που εδώ και δέκα χρόνια δίνει ένα one man show στο Athensville. Η ιδέα του ξεκίνησε το 2009 αρχικά με τη μορφή ενός blog για να μεταφερθεί δύο χρόνια αργότερα στην πλατφόρμα του Facebook και κατ’ επέκταση του Instagram και να μετατραπεί ουσιαστικά σε ένα φωτογραφικό αφιέρωμα για την Αθήνα.

κτήριο Ακαδημίας & Σίνα

Ο δημιουργός του Athensville, γραφίστας στο επάγγελμα, είναι παιδί του κέντρου. Ο χρόνος που περνούσε περπατώντας στην πόλη αλλά και η δουλειά του, τον ώθησαν στο να βλέπει πέρα από το προφανές. Το αίσθημα της απαξίωσης και η έλλειψη εκτίμησης για την πόλη στάθηκαν μάλλον η μεγαλύτερη κινητήρια δύναμη για να αποδείξει το αντίθετο. Ο Τάσος έχει την ελευθερία να κυκλοφορεί πολλές ώρες στην πόλη και διαθέτει την ικανότητα να βλέπει όλα αυτά που οι περισσότεροι αγνοούν.

Αχιλλέως και Κολωνού

"Αναγνωρίζω τα κτήρια και τις λεπτομέρειες σε αυτά. Το μεράκι, τα ακριβά υλικά, τις ξύλινες επενδύσεις και πάνω από όλα το ενδιαφέρον για μια προσεγμένη ζωή, για καλαισθησία" εξηγεί. "Συνηθίζω να πειράζω τις εικόνες, αφαιρώντας πράγματα που δημιουργούν χάος, ώστε να τονίσω το κτήριο που θέλω. Το κάνω όσο πιο όμορφο και φωτεινό γίνεται. Θέλω να μπαίνω στο μυαλό του εκάστοτε αρχιτέκτονα ώστε να αποτυπώνω αυτό που σκεφτόταν όταν σχεδίαζε" εξηγεί.

Ιουλιανού

Με μία ματιά στις φωτογραφίες του, καταλαβαίνει κανείς τον σεβασμό και την αγάπη του Τάσου ως προς την αρχιτεκτονική των περασμένων δεκαετιών. Και είναι οι γειτονιές που υποβαθμίστηκαν και απαξιώθηκαν αυτές που κρύβουν τους μεγαλύτερους θησαυρούς. "Το θεωρώ ακόμα πιο σημαντικό να αναδείξω αυτές τις περιοχές που ήταν παλιά οι ‘καλές’ γιατί γι’ αυτό το λόγο έχουν κι ενδιαφέρον αρχιτεκτονικά. Επίσης, είναι και συμβολικά για μένα γιατί ζω στη Βικτώρια" προσθέτει. Αγαπημένα spots του Τάσου, η Ομόνοια, το Μεταξουργείο, η Πατησίων και γειτονιές που δεν περιμένει κανείς να ακούσει όπως τα Κάτω Πατήσια, ο Κολωνός και η Κυψέλη. "Μου αρέσει η αίσθηση της πόλης το βράδυ και σε αυτές τις περιοχές νιώθεις ότι είσαι μόνος. Κάνεις βόλτα στην ησυχία της πόλης".

"Το εθνικόν τυπογραφείον" ρετρό γοητεία απαράλλακτη απ' το 1862

-Καποδιστριου

Το Athensville δεν είναι μία σελίδα στο Facebook με όμορφες φωτογραφίες, αλλά ένας διάλογος με κάθε αρχιτέκτονα ξεχωριστά και το πόνημά του. Καθώς αφαιρείται ο οπτικός θόρυβος, ο θεατής συνειδητοποιεί πόσο ωραία μπορεί να είναι η Αθήνα, δίνοντας σημασία στις λεπτομέρειες - από τις μεγαλειώδεις εισόδους των πολυκατοικιών και την πάλαι ποτέ θέση του θυρωρού μέχρι τα στολισμένα μπαλκόνια και τις σκαλιστές καγκελόπορτες.

Χέυδεν

Φωτογραφίες: Athensville/Τάσος Χαλκιόπουλος